和徐之才雪
作者：馮山
朝代：宋

paragraphs: 農事方春作，田苗待雪催。
忽從天外降，尤勝臘前来。
枯槁全妝飾，勾萌暗養培。
格清徒自照，體弱不勝挼。
有勢離還合，無情去却迴。
乾坤迷境界，造化始元胎。
氣凜侵帷幌，身輕寄草莱。
匿瑕漫糞壤，銜巧綴條枚。
空際如難集，毫端已共偎。
濃寒流遠蜀，嘉兆叶清臺。
既渾山兼澤，寧分石與瑰。
饑鳶蹲木杪，凍虎卧巖隈。
積恐江城滿，重疑棧閣摧。
誰居梁苑右，或遡剡溪洄。
凝沍陰雖勝，沾濡旱可摧。
雕鑴窮物象，皎潔離風埃。
雨脚紛猶雜，雲頭重不擡。
豪門張燕席，貧竈擁寒灰。
且喜蒙膏澤，仍知免沴災。
斯民爭慶賀，高會與歡咍。
把酒看宜醉，洪爐守至煨。
傳聞詩句好，罷聽樂聲嗺。
灑落吟情健，玲瓏霽色開。
營丘無復見，誰爲寫皚皚。